Brandenburg

**Brandenburg** (alamaneg *Brandenburg*, sorabeg *Braniborska*) a zo unan eus al *[[Länder]]* a ya d'ober Alamagn hiziv. Gronnet penn-da-benn eo Berlin gantañ. Dont a ra e anv eus hini kêr Brandenburg an der Havel, e-lec'h m'edo ar galloud politikel da vare sevel Marz Brandenburg. 86 annezad/km² eo stankter al land, da lavaret eo ez eo al *Land* an nebeutañ poblet goude Mecklenburg-Pomerania ar C'hornaoueg. Er Brandenburg e kaver ivez rannvroioù paourañ Alamagn : e lec'hioù zo ez eo izeloc'h keidenn ar c'horvoder evit er Republik Tchek. A-drugarez d'an hêrezh prusian ez eo memestra unan eus al länder pinvidikañ a-fet sevenadur. 

## Istor
Land Brandenburg a voe krouet evit ar wech kentañ e 1947 pa voe divodet Stad dieub Prusia. C'hwec'h vloaz e padas. Evel holl länder all DDR e voe divodet e 1952, ha tri distrig (*Bezirke*) a voe savet en e blas : distrig Cottbus, distrig Frankfurt (Oder) ha distrig Potsdam. Pa voe adunvanet Alamagn e voe adsavet land Brandenburg e 1990, diwar tiriad proviñs Brandenburg da vare Prusia, da lavaret eo ar pezh a oa Marzoù Brandenburg (*Mark Brandenburg*) e kornôg an stêr Oder. Tiriad Marzoù Brandenburg (*Neumark*) a oa er reter d'ar stêr Oder a zo ul lodenn eus Polonia abaoe 1945. Ar Marzoù kozh (*Altmark*), hag a oa bet ul lodenn eus Marzoù Brandenburg hag eus Saks da vare Prusia a zo hiziv an deiz ul lodenn eus Saks-Anhalt.

## Douaroniezh
Land brasañ DDR e oa ar Brandenburg (gorread e-tro 30 000 km²). Er reter ez eo stok ouzh harzoù Polonia : ar stêrioù Oder ha Neisse eo a ya d'ober an harz etre an div vro. En norzh emañ Mecklenburg-Pomerania ar C'hornaoueg, Saks-Anhalt er c'hornôg ha Saks er su. Berlin (kêr-stad) a zo e-kreiz al land. Potsdam, Landtag, Cottbus, Brandenburg an der Havel ha Frankfurt eo ar c'hêrioù brasañ (a-fet poblañs). Bras eo ivez Eberswalde, Neuruppin, Schwedt hag Eisenhüttenstadt.

Stank eo ar c'hoadeier hag ar gwazhioù er Brandenburg : Spreewald (er gevred) ha Havel en norzh. Sed perak e teu touristed d'ober troioù-bale pe da bleustriñ war ar sportoù merdeiñ. Ouzhpenn 3 000 lenn naturel ha 30 000 km dourredennoù a zo : al land alaman ennañ ar muiañ a boulloù-dour eo. Rannvroioù all eus ar Brandenburg a zo brudet : en *Havelland* (er c'hornôg) e vez gounezet frouezh, er *Schorfheide* (norzh-kreiz) ez eo brudet ar chase hag ivez Luzasia (er gevred), Fläming, *Märkische Schweiz* (rannvro goadek er reter) hag ivez ribloù ar stêr Oder hag ivez *Prignitz* er gwalarn.

N'eus stêr vras ebet a douchfe ar Brandeburg : an Neisse hag an Oder a ya d'ober an harzoù gant Polobia er reter. Er c'hornôg ez eo ar stêr Elbe a zisparti ar Brandeburg diouzh daou land all : Saks-Anhalt ha Saks-Izel. Ar stêrioù Havel ha Spree eo an div stêr a-bouez er Brandenburg. *Schwielochsee* (13,3 km²), *Scharmützelsee* (12,0 km²), *Unteruckersee* (10,4 km²) ha *Parsteiner See* (10,0 km²) eo lennoù brasañ ar Brandeburg.

## Hin
Meurvorel gwastet gant ul levezon kevandirel bras eo hin Brandenburg, ha splann eo an diforc'hioù etre ar c'houlzioù-amzer. 8,7&nbsp;°C eo keidenn an temperadur : Genver eo ar miz yenañ (keidenn -1,1&nbsp;°C) ha Gouere an hini tommañ(keidenn 18,4&nbsp;°C).
600 mm eo ar geidenn glaveier dre vloaz, da lavaret eo ez eo Brandenburg unan eus länder sec'hañ Alamagn. Unan eus rannvroioù sec'hañ Alamagn eo an *Oderbruch* : nebeutoc'h evit 500 mm glaveier ar bloaz. Lod brasañ ar glaveier a vez e-pad an hañv, ha peurliesañ e vez sec'h ar goañv hag an nevez-amzer. E-pad an hañv e vez riskloù tanioù-gwall, peogwir ez eus mareoù sec'h hir etre ar glaveier. 

1600 eurvezh eo keidenn heoliadur Brandenburg.

## Bleuniadur ha loened
Kalz koadeier pin a zo, al lod brasañ anezho a zo kresket e lec'hioù bet implijet gant ar Arme Ruz hag arme DDR. Traezhek eo lod brasañ douaroù ar Brandenburg.

## Sevenadur

Ouzhpenn ar pezh a c'haller kavout er c'hêrioù bras e vez aozet darvoudoù sevenadurel el land a-bezh. Ar festival sonerezh klasel hag opera e kastell Rheinsberg, ar festival *Musiksommer* e manati *Chorin*, hag ar festivalioù c'hoariva ha sonerezh a-vremañ aozet e kastell *Neuhardenberg*, a zo darvoudoù a-bouez.

C'hoarivaoù pennañ Brandenburg :

* *Hans-Otto-Theater* e Potsdam
* *Staatstheater* e Cottbus
* *Uckermärkische Bühnen* e Schwedt
* *Brandenburger Theater* e Brandenburg an der Havel

## Deskadurezh uhel

Skolioù-meur Brandenburg :
* *Universität Potsdam*
* *Universität Europa Viadrina* e Frankfurt
* *Brandenburgische Technische Universität Cottbus* 

Fachhochschule Brandenburg :
* *Fachhochschule Brandenburg* e Brandenburg an der Havel
* *Fachhochschule Eberswalde* e Eberswalde
* *Fachhochschule Lausitz* e Senftenberg hag e Cottbus
* *Fachhochschule Potsdam* e Potsdam
* *Technische Fachhochschule Wildau* e Wildau
* *University of Management and Communication* e Potsdam
* *Hochschule für Film und Fernsehen Konrad Wolf* e Potsdam

## Politikerezh

E Potsdam emañ sez Landtag Brandenburg. Abaoe 2002 ez eo Matthias Platzeck (SPD) ministr-prezidant. Ur gouarnamant diazezet war ar genunaniezh SPD ha CDU, bet aozet en Alamagn a-bezh d'an 22 a viz Du 2005, eo. 

Gouarnamant Matthias Platzeck :
* Ministr an diabarzh: Jörg Schönbohm, CDU
* Ministrez ar justis: Beate Blechinger, CDU
* Ministr an argant: Rainer Speer, SPD
* Ministr an armerzh: Ulrich Junghanns, CDU
* Ministr al labour, ar c'hengred, ar yec'hed hag ar familh : Dagmar Ziegler, SPD
* Ministr al labour-douar, an endro hag ar beveziñ: Dietmar Woidke, SPD
* Ministr an deskadurezh, ar yaouankiz hag ar sportoù: Holger Rupprecht, SPD
* Ministrez ar skiantoù, an enklaskoù hag ar sevenadur: Johanna Wanka, CDU
* Ministr aozañ an tiriad: Reinhold Dellmann, SPD

## Arondisamantoù ha kêrioù-arondisamantoù

Abaoe 1993 ez eo rannet Land Brandenburg e 14 arondisamant ha 4 c'hêr-arondisamant. N'eus arondisamant ebet anvet diwar anv e benngêr, ar pezh a zo dibar keñveriet gant al Länder all. 

419 kumun a zo er Brandenburg, en o zouez 108 kêr ha 4 c'hêr-arondisamant (alamaneg : *kreisfreie Städte*). 

## Liammoù diavaez
* Lec'hienn ofisiel Land Brandeburg
* Lec'hienn ofisiel Potsdam
* Ofis touristelezh Brandeburg
* Istor Brandenburg